Hér geta foreldrar nálgast ýmsar upplýsingar um leikskólastarfið . Foreldrasamstarf er afar mikilvægt og til að gott samstarf sé á milli heimilis og skóla þarf að skapa tengsl sem einkennast af trausti , virðingu og hlustun . Frá upphafi hefur verið lögð áhersla á að í Austurkór ríki heimilislegt andrúmsloft . Við teljum að þannig andrúmsloft skapist með trausti , virðingu , samtali og sameiginlegum ákvörðunum um starf skólans . Við í Austurkór viljum skólasamfélag sem einkennist af þessum þáttum . Við vitum að foreldrar þekkja börnin sín best og að mesti árangurinn næst þegar skóli og heimili vinna saman að velferð barnsins . Við viljum að foreldrar komi að þeim verkefnum sem við tökum okkur fyrir hverju sinni og það sé gefinn tími og rými til þess að sjónarmið þeirra komi fram s.s. í skólanámskrárgerð og skipulagsvinnu skólans . Við óskum eftir hugmyndum og umræðum frá öllum þeim sem koma að skólasamfélaginu - börnum , foreldrum og starfsfólki . Því Austurkór er skólinn okkar . Til að rödd foreldra heyrist notum við ýmsar aðferðir til samstarfs svo sem óformlegt samstarf ( t.d. spjall í fataklefa ) og formlegt samstarf ( t.d.foreldrasamtöl , fundir , netkannanir og foreldraráð ) . Í skólanum er starfandi foreldrafélag og foreldraráð . Hlutverk foreldrafélagsins er að vera samstarfsvettvangur foreldra sem eiga börn í Austurkór , skipuleggja foreldrastarfið og standa fyrir ýmsum viðburðum sem auðga leikskólalífið . Foreldrafélagið er í góðum samskiptum við stjórnendur og skipuleggja saman ýmsa þætti í skólasamfélaginu . Hlutverk foreldraráðs er að koma á framfæri skoðunum foreldra varðandi skólastarfið , skipulag og áhersluþætti námsins . Foreldraráð gefur umsagnir um ýmsar áætlanir og hefur áhrif á stefnumótun skólans . Foreldraráð er skipað þremur foreldrum ásamt leikskólastjóra og eru starfsreglur foreldraráðsins aðgengilegar á heimasíðu skólans .